尋秦記 (電影)

《**尋秦記**》（）係１套喺2025年上畫嘅港產科幻古裝片，由改編自黃易嘅同名小說而成嘅2001年無綫電視同名劇集承接同延伸廿年後時空嘅故仔。呢套戲由|吳炫輝同聯合執導，賀鑫做編劇。劇組喺拍攝嗰陣時沿用電視劇嘅原有嘅演員卡士，包括古天樂、林峯、宣萱、郭羨妮同埋滕麗名擔正，仲有新加入嘅苗僑偉同特邀主演。

呢套戲由2019年開拍，2019年4月喺貴州都勻嘅秦漢影視城取景嚟拍攝，去到同年嘅7月7號順利煞科，不過事隔6年先至上畫。電影定喺2025年12月31號喺香港、澳門、中國內地同馬來西亞正式上映。2026年1月30號喺美國同加拿大上映。

2025年2月5號，電影正式推出咗「加長版」，仲叫做《尋秦記Plus+多元宇宙版》。

## 劇情
1999年，項少龍搭時光機返到去戰國時期，不過冇辦法返去現代。李小超為咗避開公司嘅法律責任，佢就將呢個過失歸咎畀時光機嘅發明者Ken。

2025年，坐完廿年冤獄嘅Ken召集佢嘅佢個女Galie、舅仔Phil、同埋以Max為首嘅傭兵一齊攻入去李氏集團大廈，強迫烏有博士再去啟動時光機，嚟企圖取代秦王去做中國歷史第１個皇帝去改寫歷史。

戰國時期，秦王嬴政領軍，進一步去。打勝仗返去函谷關嘅途中，秦軍畀Ken叛嘅軍用現代武器去突襲，一眨眼就潰敗。嬴政帶埋親信一齊死裏逃生，向正喺度隱居嘅項少龍求助。項少龍知道咗有現代人嚟到呢個時間點之後就決定同屋企人一齊撤離，但係Ken一班人已經嚟到。兩邊嘅人隨即交手，項少龍佢哋擊殺咗兩個傭兵，救走嬴政仲捉埋Galie，仲喺善柔班墨者嘅協助之下，去到善柔同項少龍建立嘅山寨，不過項少龍個老婆烏廷芳喺混亂入面畀Ken俘虜做咗人質。

項少龍喺去到山寨之後就將嬴政同Galie分別單獨韞住喺牢籠裡面。項少龍透過Galie身上嘅通訊器嚟同Ken講數，講掂數用嬴政嚟交換烏廷芳。項少龍用Galie嘅高科技裝備嚟假扮嬴政去贖返烏廷芳返嚟。另一方面，Ken同Phil潛入去山寨救返Galie，仲喺途中發現嬴政。Ken喺攞到嬴政嘅臉部掃瞄之後，佢用槍射嬴政同善柔之後走佬。Ken一班人喺途中同項少龍仲有陶方短暫噉交手，陶方意外中槍之後重傷死咗。Ken假扮嬴政，同埋啲同伴入到去函谷關，而嬴政屬下萬良早啲嗰陣已經向駐紮喺函谷關嘅李斯通報，令李斯知道咗啱啱入關嘅嬴政係假冒嘅。項少龍利用喺傭兵搶走嘅高科技裝備嚟趕到去函谷關。入關之後話畀李斯真正嘅嬴政仲趕緊嚟，然後去到關裡面諗住解決Ken佢哋一班人。

Ken落命令叫秦軍解決項少龍佢哋，但係真正嘅嬴政喺項少龍其他屋企人陪同下趕到。秦軍見到有兩個大王而亂到一鑊粥噉樣。Ken佢哋知道假冒嬴政嘅事已經黃咗，就想利用項少龍手上嘅舊版訊號接收器返番去現代。Galie喺呢個時候頂住嬴政個樣試吓騰出訊號接收器叉電嘅時間。不過嬴政因為有人冒充自己而嬲到震，掹劍斬殺咗Galie之後就落命令秦軍解決埋其他現代人，仲親手整爛個接收器。Phil同埋Max因為噉而陣亡。Ken眼白白睇住冇希望返去香港、個女又死咗，於是向嬴政講明只係剩低十年命，同埋項羽嚟緊會消滅秦國，最後抱住Galie條屍自刎而死。嬴政知道項羽係項少龍個仔，於是就將把劍指向項少龍佢哋，項少龍就脅持嬴政，要求李斯畀船佢哋走佬。項少龍與嬴政喺碼頭度互訴衷曲，嬴政喺諗返起以前嘅種種往事之後決定又再放過項少龍佢哋，又叫史官將呢件事改做敕令使者出海去搵長生不老藥。

喺嘅第２個結局，訊號接收器叉完電之後啟動，成功將項少龍一家、嬴政、李斯呢啲古代人傳送去現代嘅香港。佢哋喺李小超同烏有博士嘅招呼之下，喺李氏集團大廈高處去睇維多利亞港放煙花同埋享用現代嘅港式點心同嘢飲。李氏集團職員Maggie跟住就現身，佢話自己有趙倩公主嘅記憶，認為呢個同項少龍當初嘅穿越有關，於是佢哋一班人搭時光機返番去戰國時期，修正因為穿越而改變咗嘅歷史。

喺《尋秦記Plus+多元宇宙版》嘅第３個結局入面，喺2026年嘅１架電車上面，出現咗個樣好似嬴政嘅男人攞住個新嘅接收器正喺沉思當中...

## 演員

* 古天樂 飾 項少龍
* 林峯 飾 趙盤 / 嬴政
* 宣萱 飾 烏廷芳
* 郭羨妮 飾 琴清
* 滕麗名 飾 善柔
* 苗僑偉 飾 Ken
*  飾 Galie
* 吳樾 飾 Max
* 洪天明 飾 Phil
* 高戰 飾 Dan
* 鄭雪兒 飾 趙倩 / Maggie（友情客串）
* 徐偉棟 飾 Tim
* 廖啟智 飾 烏有博士（特別演出）
* 鄧一君 飾 李小超（特別演出）
* 黃文標 飾 滕翼
* 朱鑑然 飾 項寶兒 / 項羽
* 歐瑞偉 飾 陶方
* 陳國邦 飾 李斯
* 蔡一智 飾 萬良（客串）
* 洪天照 飾 武樹
* 羅浩銘 飾 秦馬俑
* 張繼聰 飾 石頭
* 廖子妤 飾 聞桑（友情客串）
* 徐浩昌
* 伍詠詩
* 陳浚霆
* 陶枳樽
* 楊宇騰
* 洪洋
* 李凱賢

## 製作
### 發展
自從2001年電視劇《尋秦記》播出咗之後，古天樂深受呢套劇嘅影響，仲將原作者黃易睇成係恩師，多年嚟念念不忘對方嘅知遇之恩。佢自此一直計劃將《尋秦記》改編成電影。天下一電影喺2017年正式買落咗《尋秦記》嘅電影改編版權，開啟咗電影版嘅籌備工作。

2018年3月，天下一電影喺《香港影視博覽2018》上面正式宣佈《尋秦記》電影版嘅開拍計劃，由做導演，主演包括咗古天樂、林峯同埋宣萱，仲確認沿用原班人馬嘅卡士。古天樂仲親自參與籌備，盡力去保留原劇嘅精髓，同時幫電影版注入咗新元素。

2019年3月，天下一電影喺《香港影視博覽2019》上面進一步噉公佈咗演員卡士，確認咗郭羨妮、滕麗名同埋鄭雪兒返嚟演出，仲新加咗吳炫輝做聯合導演。古天樂透露，電影劇情嚟緊同電視劇會有唔同，目的係為觀眾帶嚟新鮮感，同時又保留原著嘅精神。此外，電影製作團隊強調視覺效果同服裝設計，力求呈現更加有歷史感嘅秦朝背景。

### 拍攝
呢齣戲主要喺香港同中國大陸取景，响2019年4月喺貴州正式開鏡，拍攝過程歷時大約４個月，仲喺同年７月煞科。劇組為咗還原秦朝嘅場景而搭建咗幾個大型實景，仲結合電腦特技，製作戰爭場面同埋古代宮殿嘅恢弘氣勢。古天樂喺拍攝嗰陣親自監督製作細節嚟確保電影嘅品質，仲同主要演員討論咗幾次角色嘅演繹嚟保留原劇角色嘅神韻。

後期製作包括咗特效處理同配樂，嘥咗６年嘅時間去力求達到國際水準。2020年，因為受到2019冠狀病毒病疫情嘅影響，後期製作曾經中斷咗。為咗配合現代觀眾口味同埋中國大陸通過審批嘅要求，上映版本經歷過好多次修改同修剪，古天樂透露話，為咗平衡新舊角色同埋控制電影長度，唔少戲份被忍痛剪走咗，因為噉搞到部分轉場顯得突兀，角色動機可能交代得唔夠，甚至考慮喺未來會推出「加長版」嚟補返個劇情。呢套戲喺2026年2月5號正式推出咗「加長版」，仲叫做《尋秦記Plus+多元宇宙版》，喺2026年2月14號上映。

### 軼事
* 古天樂親自邀請劇集台前幕後原班人馬參與電影版嘅製作去力求保留《尋秦記》嘅經典氣氛。不過江華因不想重演相同角色而婉拒返去，佢喺原劇裡面飾演嘅連晉／嫪毐呢個角色亦都已經喺第40集畀嬴政處死咗；而由劉嘉龍飾演項少龍結拜嘅三弟荊俊呢個角色，亦因為對方已經轉行而唔能夠搵到佢返嚟參演。
* 喺電影版裡面中，項少龍又再著返原劇第３集裡面出現嘅白色公仔Ｔ恤。劇組為咗呈現歲月嘅痕跡而特登重新製作嗰件Ｔ恤，仲將個圖案顏色調淡，而唔肯去用市面現成嘅仿製品。
* 呢齣戲係廖啟智嘅其中１個遺作，亦都係佢同古天樂嘅最後一次合作。廖啟智喺片裡面飾演重要角色，佢嘅精湛演技備受讚譽。
* 宣萱同滕麗名喺電影入面又再合作，呢次係佢哋兩個繼《難兄難弟》、《》、《刑事偵緝檔案IV》、《尋秦記》、《》、《老婆大人II》、《掌上明珠》同埋《陀槍師姐2021》之後嘅第９次合作。
* 電影有部份回憶劇情係嚟自25年前TVB電視劇《尋秦記》嘅片段。
* 呢次係苗僑偉同林峯繼《雷霆掃毒》同埋《使徒行者》系列之後再次合作，但呢次佢哋兩個飾演對敵嘅角色。

## 出面網頁
*